b"\n_START_ARTICLE_\nAccademia delle Arti del Disegno\n_START_SECTION_\nAccademia delle Arti del Disegnon historiaa\n_START_PARAGRAPH_\nCosimo I de' Medici perusti Accademia delle Arti del Disegnon 13. tammikuuta vuonna 1563. Alun perin nimen\xc3\xa4 oli Accademia e Compagnia delle Arti del Disegno ja laitos oli jaettu kahteen osaan. Seuraan (Compagnia) kuuluivat kaikki Toscanan alueen taiteilijat, mutta akatemia koostui Cosimon hovin maineikkaimmista taiteilijoista. Akatemian teht\xc3\xa4v\xc3\xa4n\xc3\xa4 oli my\xc3\xb6s valvoa kaikkea taiteellista tuotantoa Medicien valtion alueella._NEWLINE_Akatemian maineikkaat taiteilijat, kuten Michelangelo Buonarroti, Agnolo Bronzino, Benvenuto Cellini, Giorgio Vasari, Tizian, Tintoretto ja Palladio toivat instituutiolle arvovaltaa, joka ei rajoittunut Medicien alueelle. Ensimm\xc3\xa4inen akateemikkojen joukkoon hyv\xc3\xa4ksytty nainen oli Artemisia Gentileschi._NEWLINE_Leopold II v\xc3\xa4hensi vuonna 1784 instituution vastuita siirt\xc3\xa4en ne Accademia di Belle Artille. Taiteellisen tuotannon valvonta Toskanan herttuakunnassa s\xc3\xa4ilyi silti._NEWLINE_Akatemian toimisto on nykyisin Palazzo dell'Arte dei Beccailla. Toiminta on jaettu kuuteen osaan, maalaus-, kuvanveisto-, arkkitehtuuri- ja taidehistorialuokkaan sek\xc3\xa4 humanististen aineiden ja tiedeiden luokkaan. Akateemikot jaetaan kolmeen luokkaan. Akatemia jakaa my\xc3\xb6s Accademico d'Onore-palkintoa, jonka ovat saaneet muun muassa Jasper Johns ja Rita Levi-Montalcini."